钦定古今图书集成/理学汇编/学行典/第252卷 > 俞学礼
## 钦定古今图书集成/理学汇编/学行典/第252卷 > 俞学礼

按《宁波府志》：“俞学礼，字朝会，孝友性植。十岁失母，哀
毁无间。善事父，扇枕饱蚊，一轨于度。为邑诸生，诵读
之馀，兼躬耕稼穑，生养终送，竭力尽礼，制行端方。有
乡人贷谷若干石者，往取偿，其妇艾邀入室，具酒食，
诘其夫，则已外出矣，即正色拒之，焚券趋归。家世分
居县东西街，有族子为盗所扳，官捕之急，连宗老，欲”
系之庭。宗老固东族，而罹法者西族人也。因慨然曰：
“余族子弟事，奚可以累他人？”对隶卒曰：“宗老吾是，彼固无与也。”邑令闻，叹其贤，竟不问。生平以忍耐胜人，
犯而不校。律躬俭勤，而岁时荐享则必致腆洁。生二
子，长食饩，次成进士。终以儒素自安。论者谓啬取类
狷，容受类柔，任真类朴，约能守满能持诚。《实录》云：“卒
年六十六。”